Tove Videbæk (KRF), 2002-11-07:
Behandlingsgaranti for stofmisbrugere har længe været en hjertesag for Kristeligt Folkeparti.
En vigtig forudsætning for, at et behandlingsforløb afsluttes med succes, er jo netop, at stofmisbrugeren er motiveret.
Kristeligt Folkeparti er meget tilfreds med, at satspuljepartierne blev enige om at komme med forslag til det her lovforslag og også sætte ekstra penge af til det.
I lovforslagets bemærkninger står der, at lovforslaget indebærer en ret for stofmisbrugeren til at modtage og en pligt for amtskommunen til at tilbyde.
Og der står, at tilbuddene skal iværksættes senest 14 dage efter henvendelsen osv. Så lovforslaget giver misbrugeren ret til at vælge mellem godkendte private og offentlige behandlingstilbud inden for de rammer, som amtskommunens visitation udstikker.
Spørgsmålet er så bare, om lovforslaget også i praksis vil leve op til de fornemme principper.
Her er der enkelte forhold, som måske fremstår lidt uklart i de generelle bemærkninger til forslaget.
Der lægges op til, at 14-dages-reglen kan fraviges i de tilfælde, hvor stofmisbrugeren vælger et privat behandlingstilbud, og der kan naturligvis være gode grunde til fravigelsen.
En af de få grunde, som jeg ville kunne acceptere, var, at både de offentlige og private behandlingssteder var fuldt optaget rundt om i hele landet.
Muligheden for at fravige princippet skal nemlig ikke misbruges af amtskommuner, for så vil retten til at vælge et privat behandlingstilbud jo ikke i praksis være reel.
Fra de aktuelle problemer med indkøring af grundtakstreformen har vi jo set, at i hvert fald visse amter har en vis uvilje mod at benytte de private behandlingstilbud.
De samme myndigheder peger på behovet for at definere en klar tidsfrist for iværksættelse af tilbud i de tilfælde, hvor stofmisbrugeren vælger et privat behandlingstilbud.
Jeg synes sådan set, det er fornuftigt nok, at når tidsfristen på 14 dage fraviges, bør der sættes en ny frist eller beskrives, hvad der skal opfyldes, for at fristen kan fraviges.
Det er uklart. I et andet høringssvar peges der på, at der er behov for en præcisering og beskrivelse af, hvilke krav der stilles til behandlingstilbuddets omfang og indhold, for at behandlingsgarantien er tilgodeset.
For er en kop kaffe og en snak at regne som social behandling, eller er tre samtaler tre onsdag aftener i træk social behandling, hvis det faktisk er stoffri døgnbehandling, misbrugeren ønsker?
Så der er visse ting, der skal præciseres - også noget omkring klageadgangen.
Det hedder også i bemærkningerne til lovforslaget, at amterne kan informere om alternativer til den offentlige behandling.
Jeg mener helt klart, at det ville være at foretrække at pålægge amterne, at de simpelt hen skal informere om private alternativer.
Men ofte er situationen jo den for stofmisbrugerne, at de faktisk selv kender nogle private behandlingssteder, som de har tillid til og ønsker at være på, og så må amterne være fleksible, også hvis det er et behandlingssted uden for amtet, måske i den anden ende af amtet.
For min bekymring går ikke så meget på priserne, min bekymring bygger faktisk på det faktum, at der i øjeblikket er masser af tomme pladser på de private behandlingssteder, mens der er ventelister til de offentlige, og det er simpelt hen urimeligt.
Det fremgår af de generelle bemærkninger, at sigtet med lovforslaget ikke er en indholdsmæssig ændring af behandlingstilbuddene til narkomanerne, men overordnet set mener vi i Kristeligt Folkeparti, at der her er tale om et rigtig godt initiativ.
Derfor er der fuld opbakning fra os, og de forskellige spørgsmål og præciseringer kan vi så tage med under udvalgsbehandlingen.
Det er helt afgørende for os, at behandlingsgarantien og det frie valg kommer til at fungere i praksis.
Og vi må så tage præciseringerne med.
Her til sidst vil jeg lige komme med et lille pip omkring rusmiddeluddannelse, for vi ved jo, at der er en gruppe, der p.t. er i gang med at forberede et forslag til en rusmiddeluddannelse.
Det er jo klart, at det er helt afgørende både for kvaliteten og resultaterne af behandlingen, at der er en god uddannelse, men det kan vi komme mere ind på en anden gang.
Men helt klart opbakning fra Kristeligt Folkeparti.